Komisijos direktyva
1988 m. birželio 30 d.
derinanti su technikos pažanga Tarybos direktyvą 78/764/EEB dėl valstybių narių įstatymų, reglamentuojančių ratinių žemės ūkio ir miškų ūkio traktorių vairuotojų sėdynes, suderinimo
(88/465/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1974 m. kovo 4 d. Tarybos direktyvą 74/150/EEB dėl valstybių narių įstatymų, reglamentuojančių ratinių žemės ūkio ar miškų ūkio traktorių tipo patvirtinimą, suderinimo [1] su paskutiniais pakeitimais, padarytais Direktyva 88/297/EEB [2], ypač į jos 11 straipsnį,
kadangi, atsižvelgiant į įgytą patirtį ir šiuolaikines technologijas, dabar įmanoma iš dalies pakeisti standartinių traktorių klasifikaciją, numatytą Tarybos direktyvoje 78/764/EEB [3] su paskutiniais pakeitimais, padarytais Direktyva 87/354/EEB [4], ir patikslinti bei papildyti tam tikras tos direktyvos nuostatas;
kadangi šią naują klasifikaciją taip pat patvirtino ISO, remdamasi Europoje ir Jungtinėse Amerikos Valstijose atlikto tyrimo rezultatais;
kadangi šioje direktyvoje numatytos priemonės atitinka Direktyvų dėl techninių kliūčių panaikinimo žemės ūkio ir miškų ūkio traktorių prekybos srityje derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 78/764/EEB I ir II priedai iš dalies keičiami pagal šios direktyvos priedą.
2 straipsnis
1. Nuo 1988 m. spalio 1 d. nė viena valstybė narė neturi teisės:
a) - atsisakyti tam tikram traktorių tipui suteikti EEB tipo patvirtinimą, išduoti Tarybos direktyvos 74/150/EEB 10 straipsnio 1 dalies paskutinėje įtraukoje nurodytą dokumentą arba suteikti nacionalinį tipo patvirtinimą, arba
- uždrausti pradėti eksploatuoti traktorius,
jei to tipo traktorių vairuotojo sėdynė atitinka šios direktyvos nuostatas;
b) - atsisakyti tam tikram vairuotojo sėdynių tipui suteikti EEB sudėtinės dalies tipo patvirtinimą arba nacionalinį tipo patvirtinimą, jei to tipo sėdynės atitinka šios direktyvos nuostatas, arba
- uždrausti pateikti į rinką vairuotojo sėdynes su EEB sudėtinės dalies tipo patvirtinimo ženklu, suteiktu pagal šios direktyvos nuostatas.
2. Nuo 1989 m. spalio 1 d. valstybės narės:
a) - jokiam traktorių tipui nebeišduoda Tarybos direktyvos 74/150/EEB 10 straipsnio 1 dalies paskutinėje įtraukoje nurodyto dokumento, jei jų vairuotojo sėdynės neatitinka šios direktyvos nuostatų,
- gali atsisakyti suteikti nacionalinį tipo patvirtinimą bet kuriam traktorių tipui, jei jų vairuotojo sėdynės neatitinka šios direktyvos nuostatų;
b) - atsisako tam tikram vairuotojo sėdynių tipui suteikti EEB sudėtinės dalies tipo patvirtinimą, jei tas tipas neatitinka šios direktyvos nuostatų,
- gali atsisakyti suteikti vairuotojo sėdynių tipui nacionalinį sudėtinės dalies tipo patvirtinimą, jei tas tipas neatitinka šios direktyvos nuostatų.
3 straipsnis
Valstybes narės priima nuostatas, kurios, įsigaliojusios iki 1988 m. rugsėjo 30 d., įgyvendina šią direktyvą. Jos nedelsdamos apie tai praneša Komisijai.
4 straipsnis
Ši direktyva skirta valstybėms narėms.
Priimta Briuselyje, 1988 m. birželio 30 d.